בזמן שעולם הכדורסל מושבת כמעט לחלוטין ברחבי אירופה, המועדונים כבר חושבים קדימה כיצד להשלים את המפעלים והליגות, שכמובן עוד לא הסתיימו כסדרן.
אחת ההצעות שהועלו היום (שני), בשיחת ועידה טלפונית בין המארגנים, היא הצעתו של נשיא א.א.ק אתונה לקיים טורניר גמר של 8 קבוצות שיתקיים בחודש ספטמבר בירושלים. על פי הדיווחים בתקשורת היוונית, ההצעה זכתה לתמיכה רחבה, אך הפועל ירושלים מסרבת להצעה, כמו גם נימברוק.
על פי הדיווח, ההצעה עלתה במטרה למנוע מצב שבו משחקי הפיינל פור במפעל ישוחקו ללא קהל, אך ישנן לא מעט סיבות שבגינן לא יהיה פשוט לקיים אירוע שכזה. ראשית, אם הטורניר אכן יתקיים בספטמבר בוודאות פתיחת העונה האירופית והמקומית תידחה, בזמן שהקבוצות אמורות להיות בתקופות מעבר של בניית סגלים חדשים.
בנוסף לכך, לא כל שמונה האחרונות עדיין נקבעו. אמנם ירושלים כן הצליחה לתפוס מקום ברבע הגמר, אך המפגש בין טנריף לאוסטנדה ודיז’ון וניז’ני נובגרוד עדיין לא הוכרעו, כשהתוצאה בשני המפגשים היא 1:1 בין הקבוצות. כעת, נשאר לראות כיצד פיב”א תצליח למצוא מתווה על מנת לסיים את הטורניר.